བོད་ཕྱི་ནང་གཉིས་ཀར་བུད་མེད་ཆབ་སྲིད་པའང་རེ་འགའ་བྱུང་ཡོད་དེ།ལྕམ་སྐུ་རིན་ཆེན་མཁའ་འགྲོ་མཆོག་ནི་བཙན་བྱོལ་བོད་གཞུང་གི་ཤེས་རིག་བཀའ་ཟུར་ཡིན་པ་དང༌།ཁོ་མོས་སྨྱུག་ཐོགས་པར་བཞག་པའི་འདུ་ཤེས་གཙོ་བོ་ནི་བསམ་ཤེས་དང་བློ་སྤོབས་ལྡན་པ།དྲང་བདེན་གྱི་བསམ་བློ་དང་ཕྱོགས་གང་ནས་ཀྱང་ཕུན་སུམ་ཚོགས་པའི་བུད་མེད་ཅིག་ཡིན་པར་མ་ཟད།ལྷག་བློ་ཆེར་བསྐྱེད་ཀྱིས་བུད་མེད་རྣམས་རྨོངས་གཉིད་ལས་སད་པར་འབོད་སྐད་གནང་མཁན་ཞིག་ཀྱང་རེད།ལྕམ་སྐུ་རྒྱ་རི་སྒྲོལ་མ་མཆོག་ནི་བཙན་བྱོལ་བོད་མི་དམངས་སྤྱི་འཐུས་ཀྱི་ཚོགས་གཞོན་གནང་མུས་དང་ཁོ་མོ་བློ་བརྟན་འགྱུར་མེད་ཀྱི་གཤིས་ཀས་རྒྱན་ཞིང༌།མི་རིགས་ལས་དོན་སྒང་ལྷག་བསམ་དཀར་བ་དང་་སྲིད་དོན་གྱི་རིག་ལམ་བྱང་པའི་བློ་ཁོག་ལྡན་པའི་བུད་མེད་ཅིག་རེད།ལྕམ་སྐུ་ཉི་མ་སྒྲོལ་མ་མཆོག་ནི་དེང་བོད་ནང་མཚོ་སྔོན་ཞིང་ཆེན་ཟེར་བའི་གུང་གཞོན་ཚོགས་པའི་ཚོགས་གཙོ་ཡིན་པ་དང་བསམ་བློ་དཀར་ཞིང༌།འཇོན་ཐང་ཆེ་བའི་བུད་མེད་ཅིག་ཡིན་ལ།སྔར་སྨྱུག་ཐོགས་པ་སློབ་འབྲིང་སྐབས་ཀྱི་དགེ་རྒན་ཡིན་པས་རྒྱུས་མངའ་ཆེ།ཕུན་ཚོགས་བདེ་སྐྱིད་མཆོག་དེང་སྐབས་འཇར་མན་དུ་བཞུགས་ཤིང༌།གཏན་ཚིགས་རང་བཞིན་གྱི་བློ་རྒྱ་ལྡན་ཞིང་ཆབ་སྲིད་ཀྱི་མ་རྩ་ཤིན་ཏུ་ཆེ་བའི་བུད་མེད་ཅིག་སྟེ།ཁོ་མོའི་ཕ་རྒན་འབའ་བ་ཕུན་ཚོགས་དབང་རྒྱལ་གྱི་ནང་ཚང་ལོ་རྒྱུས་དང་སྲིད་དོན་སྒང་གི་བྱུང་བ་སོགས་ལ་བརྟེན་ནས་རྒྱ་དམར་གྱི་ནང་ཁུལ་གནས་ཚུལ་དབྱེ་ཞིབ་བྱས་པར་ཐུན་མིན་གྱི་ཁྱད་ཆོས་ལྡན་པ་དང༌།ཁོ་མོ་རང་འདུན་ལྟར་སྲིད་དོན་ལ་འཇུག་མཁན་ཞིག་ཏུ་གྱུར་ཡོད།